b'\n_START_ARTICLE_\nKraja identitete\n_START_PARAGRAPH_\nKraja identitete je oblika kraje posameznikove istovetnosti, pri kateri se storilec pretvarja, da je nekdo drug. Kraja identitete je definirana kot uporaba osebnih podatkov oziroma identitete nekoga drugega (ime, datum rojstva, obstoje\xc4\x8di naslov itd.) za pridobitev neke koristi, obi\xc4\x8dajno ekonomske narave ali inkriminacijo druge osebe. Kraja identitete pomeni posebno vrsto hudega in nepovratnega posega v informacijsko zasebnost oz. v varstvo osebnih podatkov. \xc5\xbdrtve so prizadete v intenziteti, ki je primerljiva s posledicami drugih nasilnih kaznivih dejanj, ki se nana\xc5\xa1ajo na \xc5\xbeivljenje in telo ali premo\xc5\xbeenje._NEWLINE_Kraja identitete se uporablja tudi kot sopomenka za zlorabo identitete, temeljna razlika med pojmoma pa je v tem, da zloraba zajema tudi uporabo la\xc5\xbene, nami\xc5\xa1ljene identitete.\n_START_SECTION_\nZakonodaja v Sloveniji\n_START_PARAGRAPH_\nKraja identitete je v Sloveniji z novim Kazenskim zakonikom (sprejet je bil leta 2008) definirana kot kaznivo dejanje, ki se preganja po uradni dol\xc5\xbenosti. Podro\xc4\x8dje kraje identitete inkriminira \xc4\x8detrti odstavek 143. \xc4\x8dlena Kazenskega zakonika RS: \xe2\x80\x9cKdor prevzame identiteto druge osebe in pod njenim imenom izkori\xc5\xa1\xc4\x8da njene pravice, si na njen ra\xc4\x8dun pridobiva premo\xc5\xbeenjsko korist ali prizadene njeno osebno dostojanstvo, se kaznuje z zaporom od treh mesecev do treh let\xe2\x80\x9d._NEWLINE_Kraja identitete je v zadnjem desetletju najhitreje razvijajo\xc4\x8da se vrsta kriminala in v skladu z Zakonom o kazenskem postopku lahko vsakdo naznani kaznivo dejanje zlorabe osebnih podatkov, s pisno ali ustno ovadbo na pristojno dr\xc5\xbeavno to\xc5\xbeilstvo ali policijo.'